Franza, Spanja u l-Greċja b'żidiet inkwetanti f'każijiet ġodda ta' Covid-19
Franza, Spanja u l-Greċja kien fost il-pajjiżi Ewropej li rreġistraw żidiet rekord tal-każijiet ġodda ta' coronavirus u nisslu biża' li din tista' tkun it-tieni mewġa tal-pandemija fl-eqqel tal-btajjel tas-sajf. F'24 siegħa, Franza rreġistrat 1,695 każ ġdid – l-ogħla ammont f'aktar minn xahrejn u b'hekk l-ammont totali ta' każijiet f'dan il-pajjiż tela' għal 228,576. Spanja rreġistrat 1,772 infezzjoni ġdida f'perjodu ta' 24 siegħa u dan għolla l-ammont ta' każijiet għal 305,767. Sadattant fil-Greċja ġew irreġistrati 124 każ ġdid fl-aħħar 24 siegħa u dan għolla l-ammont totali ta' każijiet f'dan il-pajjiż għal 4,973. Il-każijiet ġodda ta' Covid-19 f'diversi pajjiżi reġgħu bdew jiżdiedu wara li l-pajjiżi bdew jillaxkaw ir-restrizzjonijiet li kienu għarrqu l-ekonomija globali. Iżda hekk kif il-gvernijiet qed jippruvaw idawwru r-rota ekonomika wara l-istaġnar li ġabet magħha l-pandemija, il-miżuri ta' prekawzjoni bħaż-żamma tad-distanza soċjali, qed ikunu aktar diffiċli biex jiġu nfurzati.